Arranquen el 19 d’octubre les matrícules d’adults, xiquets i joves de les Escoles Esportives Municipals
2025-07-24

El nou curs 2020/2021 de les Escoles Esportives Municipals de Burjassot començarà a rodar, garantint les mesures sanitàries de prevenció enfront de la Covid-19, dilluns que ve 19 d’octubre, a les 9 del matí. Aqueixa és la data en la qual començaran les matrícules en les diferents disciplines esportives que ofereix enguany la regidoria d’Esports, dirigida per Juan Gabriel Sánchez, per a menors de 16 anys i adults.

“Enguany, amb l’objectiu clau de salvaguardar, en la mesura que siga possible, la salut de les veïnes i els veïns de Burjassot, les classes es realitzaran en espais més amplis i airejats, evitant els espais tancats i prioritzant la realització de les activitats a l’aire lliure”, ha assenyalat l’alcalde de Burjassot, Rafa García, qui també ha destacat “la baixada de ràtios en els grups, per a garantir la seguretat dels usuaris dels cursos. Des de l’àrea d’esports s’ha fet un treball molt exhaustiu perquè l’oferta de les nostres Escoles Esportives puga desenvolupar-se aquest curs amb totes les garanties però, també demanem responsabilitat als ciutadans i ciutadanes que practicaran els seus esports favorits. És imprescindible mantindre la distància de seguretat, desinfectar-se les mans amb gel hidroalcohòlic, entrar a les instal·lacions amb la mascareta posada i respectar les entrades i eixides de les classes per a evitar les aglomeracions. Són mesures importants que ens costa molt poc complir i que garanteixen en tot moment la nostra seguretat”.

Les matrícules de les Escoles Esportives Municipals hauran de realitzar-se preferentment on line a través de la pàgina web municipal, des d’aquest ENLLAÇ o, en el cas que no siga possible, de manera presencial en el Poliesportiu Municipal, sol·licitant Cita Prèvia per telèfon en el 96 364 34 65 o 671 60 65 38. L’horari de matrícula presencial, en el Poliesportiu, serà de dilluns a divendres de 9.00 a 13.00 hores i els dimarts i dijous de 17.00 a 19.00 hores.

En el moment de realitzar la matrícula s’haurà d’acceptar el protocol esportiu enfront de la Covid-19, document en el qual s’expliquen totes les mesures que s’adoptaran en aquest curs davant la situació d’alarma sanitària; mesures que es podran modificar si la situació de l’evolució de la pandèmia així ho requerira, aplicant les directrius que establisquen les autoritats competents.

Les classes començaram el dilluns, 2 de novembre. El desenvolupament del curs pot veure’s afectat i modificat en funció de l’evolució de la situació sanitària. En cas que les condicions sanitàries requeriren la suspensió definitiva dels cursos, els/as alumnes/as tindran dret a la devolució de la part proporcional del curs no realitzat.

En cas que la disciplina esportiva necessitara la utilització de matalassets, és recomanable que cada alumne porte el seu i, en el cas d’utilitzar els matalassets municipals, serà obligatori utilitzar una tovallola pròpia per a cobrir-lo. L’accés a les instal·lacions, en el qual es prendrà la temperatura que no podrà superar els 37,5 graus, es realitzarà amb puntualitat, atesos els horaris assignats, havent de presentar-se 5 minuts abans, com a màxim, de l’horari establit. D’igual manera, s’exigeix rigorositat en els horaris assignats a l’hora de l’eixida de la instal·lació, intentat estar el temps imprescindible en aquesta.

Un any més, els preus dels cursos no han patit canvis, així que els alumnes de Gimnàstica de Manteniment, Taitxí, Stretching, Ioga, Ioga Esquena, Ioga Integral i Relaxació, Ioga Bebés, Ioga en Família, Pilates, Zumba Fitness i Zumba Gold, pagaran 77,50€, amb un descompte del 30% per a jubilats i/o pensionistes. Serà necessari, el primer dia de classe, presentar el justificant que acredite la situació de jubilat i/o pensionista. En el cas de la Gimnàstica de Majors de 60 anys, el preu és de 35€. Tots els cursos tenen un ampli ventall d’horaris i dies que es pot consultar en la web municipal, https://carpeta.burjassot.org/ , en el fullet informatiu elaborat des de la Regidoria d’Esports.

FULLET ADULTS

FULLET XIQUETS

En el cas dels xiquets i joves de 3 a 15 anys, el preu dels cursos és de 52€ amb descompte del 50% de l’import en cas de Família Nombrosa i bonificació especial del 100% a Família Nombrosa Especial. És necessari aportar el Llibre de Família Nombrosa vigent.

Enguany per a xiquetes, xiquets i joves, la regidoria ha programat cursos de Dansa, Dansa Clàssica, i Funky que s’uneixen als d’Atletisme, Minibasket, Preesport, Handbol, Futbol Sala, Gimnàstica Aeròbica, Rítmica, Karate, Tennis i Patinatge. Els cursos s’impartiran en el Poliesportiu Municipal i en el CEIP Els Sitges. Concretament, en el citat centre escolar s’impartiran cursos de gimnàstica rítmica, preesport i handbol.

A partir del 26 d’octubre, les persones empadronades en altres municipis podran sol·licitar places en les activitats que queden vacants.

S’obrirà un segon període de matrícula en els cursos en els quals hi haja vacants, tant presencial, amb cita prèvia, com per internet, el 15 de febrer de 2021, reduint-se el preu de la matrícula al 50%.

En cas de tindre alguna incidència en el procés de matrícula, poden enviar un correu electrònic a informatica@ayto-burjassot.es.